יקי רייסנר

מרדכי יעקב (יקי) רייסנר (נולד ב-1979) הוא יזם נדל"ן, יושב ראש ובעלים של קבוצת רייסדור, בנוסף משמש כמפיק קולנוע וטלוויזיה.

== ביוגרפיה ==
רייסנר נולד בבני ברק למשפחה חרדית ליטאית. הוא נכדו של הרב אברהם רייסנר מתלמידי החזון איש ונין לרב מרדכי יעקב ברייש, על שמו הוא נקרא. בצעירותו למד בת"ת תשב"ר, והמשיך בישיבות חברון-גאולה ומיר. בגיל 19 נישא לטובי (לבית פלך), אותה הכיר במסגרת התנדבותו בעמותת קו לחיים.

בגיל 20 החל את דרכו המקצועית כמחסנאי בחברת הבנייה 'צ. לנדאו', התקדם בהדרגה והפך למנהל רכש ויזמות. בגיל 25 הקים את חברת רייסדור.

למרות התפתחותה של חברת רייסדור שבבעלותו, נשאר רייסנר בתפקידו כשכיר בחברת 'צ. לנדאו' עד 2013.

== קבוצת רייסדור ==
בשנת 2005 ייסד רייסנר את חברת רייסדור יזמות בע"מ, המתמחה בהקמת שכונות מגורים ומרכזי מסחר, ומשלבת גם פרויקטים להשכרה ארוכת טווח.

ביוני 2007 החלה החברה בבניית הפרויקט הראשון שלה בשכונת 'מרום שיר' בבני ברק, פרויקט הכולל 150 דירות ומרכז מסחרי ובהיקף של 200 מיליון שקל, אותו סיימה בדצמבר 2009. מאז הקימה החברה פרויקטים רבים בהיקפים של מאות מיליוני שקלים, ביניהם מרכז מסחרי רייסדור באלעד - קומפלקס של 15,000 מ"ר המשלב שטחי מסחר ומשרדים שנמכר ב-70 מיליון שקל, פרויקט 'song towers' בגבעת שמואל - הכולל 3 מגדלי מגורים עם 204 דירות יוקרה שמחירן מגיע עד 6 מיליון שקל, פרויקט 'שיר בחריש' הכולל מרכז מסחרי ו-11 בניינים בני 8–9 קומות ו-256 דירות, ועוד.

בעקבות קריסתה של קבוצת אורתם מליבו, הקבלן המבצע של פרויקט 'song towers', נוצר הכרח להקים חברת ביצוע. 'רייסדור בנייה', הזרוע הביצועית של הקבוצה, תרמה לשגשוגה ולזכייתה במכרזי 'מחיר למשתכן' בירושלים, קריית גת, בית שמש, אלעד, עפולה ועוד.

בשנת 2023 מונה יקי כפיר מונה למנכ"ל חברת 'רייסדור בנייה' הכוללת את כל מערך הביצוע לרבות הנדסה, כוח אדם, רכב, קבלנים, חוזים, בטיחות, בדק ושינויי דיירים.

בינואר 2020 זכתה רייסדור במכרז להקמת מגדלי משרדים בצפון מערב בני ברק ברובע העסקים החדש המוקם על שפת נחל הירקון, הפרויקט בעלות של כמיליארד וחצי ש"ח, משרדי החברה מתוכננים לעבור למגדלים.

על פי נתוני החברה היא מתכננת ובונה מעל 10,000 יחידות דיור, מעל 160,000 מ"ר שטחי משרדים ו-16 מרכזים מסחריים.

משרדי החברה שוכנים במגדלי ב.ס.ר. בבני ברק.

בעת מלחמת חרבות ברזל הודיעה החברה על דחיית התשלומים לרוכשי דירות תושבי הדרום ולמשרתים בצה"ל.

== הפקות קולנוע וטלוויזיה ==
בשנת 2016 הקים רייסנר את חברת 'רייסדור הפקות בע"מ'.

בשנת 2020 החל רייסנר לעבוד על הפקת סרט הקולנוע 'בחורים טובים', העוסק במוסד השידוכים החרדי, יחד עם סרטי יונייטד קינג. את הסרט ביים ארז תדמור וכתבו רייסנר, תדמור והתסריטאית חוה דיבון, רייסנר גם שיחק בתפקיד משנה בסרט. הסרט יצא לאקרנים בספטמבר 2022, והופיע ברשימת 10 הסרטים הנצפים באותה שנה, מעל 300,000 כרטיסים נמכרו בבתי הקולנוע. והיה הסרט הישראלי הנצפה ביותר באלעל ב-2023. באותה שנה פורסם על הפקתו של סרט המשך - 'בחורים טובים 2'.

בשנת 2021 הגיש רייסנר לצד יעל צין את התוכנית 'שבוע טוב עם יקי ויעל' בערוץ 20.

בשנת 2022 יצא הסרט אוהב אותך צ'ארלי, שרייסנר השתתף בהפקתו וגם שיחק בו בתפקיד משני.

בפברואר 2023 שודרה סדרת הטלוויזיה גוף שלישי בקשת 12, בה שיחק רייסנר בתפקיד משני. באותה שנה גם יצא הסרט בתי אהובתי שהשתתף בהפקתו.

בשנת 2024 השתתף רייסנר בהפקת סדרת הטלוויזיה ווארט ששודרה ברשת 13, הוא גם הנחה את התוכנית יחד עם שרה פכטר.

במרץ 2024 עלתה לשידור סדרת הצבי בכאן 11, שרייסנר השתתף בהפקתה, וגם הופיע בה כשחקן.

== חיים אישיים ==
רייסנר נשוי לטובי, אב לחמישה. מתגורר באלעד.

== קישורים חיצוניים ==
* 
* 
* [https://www.kikar.co.il/tags/יקי%20רייסנר יקי רייסנר - תגית] באתר כיכר השבת
* 
* 
* 
* 

== הערות שוליים ==

קטגוריה:אלעד: אישים
קטגוריה:בוגרי ישיבת מיר
קטגוריה:יזמי נדל"ן ישראלים
קטגוריה:אנשי עסקים חרדים ישראלים
קטגוריה:מפיקי קולנוע ישראלים
קטגוריה:מנחי טלוויזיה ישראלים
קטגוריה:סגל ערוץ 20
קטגוריה:שחקני קולנוע וטלוויזיה ישראלים
קטגוריה:ישראלים שנולדו ב-1979